**Προϋποθέσεις Συμμετοχής και Κριτήρια Αξιολόγησης Προτάσεων**

«Ετήσιες Δράσεις 2024-2025 Συνδέσμου Υποτρόφων Ιδρύματος Ωνάση»

**Προϋποθέσεις Συμμετοχής**

1. Δικαίωμα συμμετοχής στο κάλεσμα έχουν όλα τα μέλη του Συνδέσμου, συμπεριλαμβανομένων των μελών του Δ.Σ. του Συνδέσμου, ανεξαρτήτως του τόπου διαμονής τους.
	1. Τα μέλη που συμμετέχουν στο κάλεσμα δεν έχουν δικαίωμα συμμετοχής στην αξιολόγηση προτάσεων του καλέσματος: εφόσον συνιστούν μέλη Δ.Σ. στη φάση της αξιολόγησης των προτάσεων του καλέσματος, εξαιρούνται από τη διαδικασία και τις επιτροπές αξιολόγησης.
	2. Η συμμετοχή των μελών γίνεται σε εθελοντική βάση και δεν προβλέπεται αμοιβή αυτών.
2. Η προτεινόμενη δράση θα πρέπει να εμπίπτει σε μία (ή περισσότερες) θεματικές δράσεων των πυλώνων, όπως αυτές περιγράφονται στο συνοδευτικό κείμενο του καλέσματος.
3. Η πρόταση που κατατίθεται θα πρέπει να είναι διαμορφωμένη στην τελική και ολοκληρωμένη μορφή της, καθώς και να παρουσιάζει με σαφή τρόπο το περιεχόμενο, τη μεθοδολογία, το σκοπό, τους στόχους της δράσης και τα καθήκοντα των εμπλεκόμενων μελών.
4. Η προτεινόμενη δράση θα πρέπει να συνοδεύεται από συγκεκριμένο και αναλυτικό προϋπολογισμό, κατά το πρότυπο του ενδεικτικού προϋπολογισμού δράσεων, ο οποίος δε θα ξεπερνά τα 10.000 EUR.
5. Η πρόταση θα πρέπει να μεριμνά για ζητήματα αστικής ευθύνης.
6. Εφόσον η προτεινόμενη δράση υλοποιείται με φυσική παρουσία, την υποβολή της πρότασης θα πρέπει να συνοδεύει έγγραφο/δήλωση που τεκμηριώνει πως ο προτεινόμενος φορέας/χώρος υλοποίησης (α) εφαρμόζει τα μέτρα προστασίας ή/και πρόληψης και ασφάλειας για το κοινό, εφόσον αυτά προβλέπονται και όπως κάθε φορά ισχύουν, σύμφωνα με όσα ορίζει η Πολιτεία, και (β) είναι σύμφωνο με την πολιτική του Ιδρύματος για διεξαγωγή δράσεων όπως αυτή γνωστοποιείται στον υπεύθυνο για τη διεξαγωγή της δράσης.
7. Τα μέλη του Συνδέσμου Υποτρόφων που ενδιαφέρονται να γίνουν αποδέκτες χορηγίας, θα πρέπει να συμβληθούν στη σύμβαση χορηγίας μέσω νομικού προσώπου ιδιωτικού δικαίου μη κερδοσκοπικού χαρακτήρα ή με αστική μη κερδοσκοπική εταιρεία του άρθρου 741 Α.Κ., που επιδιώκει, σύμφωνα με το καταστατικό της, πολιτιστικούς σκοπούς.

**Κριτήρια Αξιολόγησης Προτάσεων**

1. Συνάφεια με τους τρεις πυλώνες του Ιδρύματος (Παιδεία, Πολιτισμός & Υγεία) και σύμπλευση με τις δράσεις αυτού
2. Παροχή συγκεκριμένου/αναλυτικού προϋπολογισμού και διασφάλιση πιθανής συγχρηματοδότησης
3. Αριθμός μελών Συνδέσμου που συμμετέχουν στην διοργάνωση της δράσης
4. Επιλογή κατάλληλων τρίτων φορέων για πιθανή συνέργεια
5. Διασφάλιση του σχεδιασμού και της διεξαγωγής της δράσης σύμφωνα με προβλεπόμενες διαδικασίες των εμπλεκόμενων τρίτων φορέων (όπου απαιτείται)
6. Στοιχειοθετημένη τεκμηρίωση σε σχέση με α) την αναγκαιότητα διεξαγωγής της δράσης, β) την επιστημονική εγκυρότητα, και γ) τη συμβολή της δράσης στην κοινωνία (κριτήριο κοινωνικού αντικτύπου) ή/και στην προώθηση της εκπαίδευσης και της επιστήμης γενικότερα (κριτήριο εκπαιδευτικό/ερευνητικό)
7. Κριτήριο διαθεματικότητας/διεπιστημονικότητας
8. Κριτήριο καινοτομίας ή/και ψηφιακότητας
9. Σχεδιασμός και διεξαγωγή της δράσης κατά τρόπο που διασφαλίζει την εύρυθμη λειτουργία του φορέα που θα φιλοξενήσει τη δράση (όπου απαιτείται)
10. Μέριμνα ζητημάτων αστικής ευθύνης (εκ των ων ουκ άνευ κριτήριο/ προϋπόθεση)
11. Σαφής και ολοκληρωμένη παρουσίαση α) του σκοπού, β) των στόχων, γ) του περιεχομένου, δ) των καθηκόντων/ρόλων από τα εμπλεκόμενα μέλη, και ε) της μεθοδολογίας της δράσης (εκ των ων ουκ άνευ κριτήριο/ προϋπόθεση)